
ŠIAULIŲ MIESTO SAVIVALDYBĖS ADMINISTRACIJOS
STRATEGINIO PLANAVIMO IR FINANSŲ SKYRIUS

SPRENDIMO „DĖL ILGALAIKĖS PASKOLOS ĖMIMO“ PROJEKTO 
AIŠKINAMASIS RAŠTAS

2025 m. sausio 15 d. 

Parengto sprendimo projekto tikslas ir uždaviniai. Parengtas sprendimo projektas dėl ilgalaikės paskolos ėmimo investicijų projektams finansuoti.
Dabartinis sprendimo projekte aptariamų klausimų reguliavimas. Savivaldybė gali skolintis vadovaudamasi Lietuvos Respublikos fiskalinės sutarties įgyvendinimo konstitucinio įstatymo 4 straipsnio 6 punktu, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 4 punktu, Lietuvos Respublikos finansų ministerijos apskaičiuotu ciklinės biudžeto komponentės dydžiu pagal 2024 metų gruodžio mėnesio duomenis. Savivaldybės taryba, vadovaudamasi Vietos savivaldos įstatymo 15 straipsnio 2 dalies 21 punktu, priima sprendimus dėl paskolų ėmimo, gavus Savivaldybės kontrolieriaus (Savivaldybės kontrolės ir audito tarnybos) išvadą.
Pateiktame sprendimo projekte numatoma 2025 m. imti ilgalaikę (5 metų) 12 500,0 tūkst. Eur paskolą finansuoti investicijų projektus:
1.	Formuoti darnias miesto jungtis, užtikrinančias tvarų ir saugų judėjimą mieste  – 7 535,0 tūkst. Eur. 
2.	Bendrojo ugdymo, neformaliojo ugdymo ir kitų viešųjų paslaugų teikimui trūkstamos infrastruktūros sukūrimas, adresu J. Jablonskio g. 14, Šiauliai – 4 965,0 tūkst. Eur. 
2025 m. planuojama įgyvendinti investicijų projektų, kurių dauguma yra tęstiniai, už beveik 78 mln. Eur, iš kurių virš 37 mln. Eur iš Savivaldybės biudžeto lėšų. Atsižvelgiant į tai, kad  investicijų projektų darbų apmokėjimui nepakanka Savivaldybės biudžeto lėšų, todėl reikalinga paskola. 
Lietuvos Respublikos Viešųjų pirkimų įstatymo trečio skirsnio 6 straipsnio 7 punktas nustato, kad Viešųjų pirkimų įstatymo procedūros netaikomos „paskoloms, susijusioms ar nesusijusioms su vertybinių popierių arba kitų finansinių priemonių emisija, pardavimu, pirkimu ar perleidimu“. Atsižvelgiant į tai, ilgalaikės paskolos paslaugos pirkimas (toliau – Paslauga) bus vykdomas taikant konkurencingą procedūrą, kviečiant pateikti pasiūlymus, Lietuvos Banko tinklapyje skelbiamiems komerciniams bankams ir užsienio bankų filialams, per CVP informacinę sistemą. 
Paskolos sutartis bus pasirašyta su dalyviu, kurio pasiūlymas bus pripažintas laimėjusiu pagal pasiūlytą mažiausią nekintamą tiekėjo maržą.
Paskolą planuojama imti 5 metų laikotarpiui, ir ji bus grąžinama iš savivaldybės biudžeto lėšų, kiekvienais metais lygiomis dalimis. 
Jei investicijų projektams vykdyti lėšų reikės mažiau, iš banko bus imama mažesnė paskola.
Šiaulių miesto savivaldybės paskolos 2024 m. gruodžio 31 d. sudarė 24 378,6 tūkst. Eur. 
Priėmus sprendimą, galimos pasekmės. Teigiamos – siekiama užtikrinti finansavimą projektų įgyvendinimui 2025 metais, neigiamos – mokamos palūkanos už gautą paskolą.
Sprendimui įgyvendinti reikalingi priimti papildomi teisės aktai: Nėra.
Sprendimui įgyvendinti reikalingos lėšos. 2025 m. Savivaldybės biudžeto projekte numatyta 8 722,5 tūkst. Eur paskolų dengimui ir palūkanų mokėjimui, todėl papildomų lėšų sprendimo įgyvendinimui nereikės. 
Priėmus sprendimą, keičiami ar pripažįstami negaliojančiais teisės aktai. Nėra.
Sprendimui įgyvendinti reikalingi priimti papildomi teisės aktai: Nėra
Sprendimo projekto antikorupcinis vertinimas. Vertinimas neatliekamas. 
Sprendimo projektą parengė Strateginio planavimo ir finansų skyrius. Tiesioginis rengėjas – Strateginio planavimo ir finansų skyriaus vedėja Vaida Kalasevičienė, tel. 8 41 383 427 ir skyriaus vedėjo pavaduotoja  Irena Paliulytė, tel. 8 41 596 271.
Numatomo teisinio reguliavimo poveikio vertinimo rezultatai. Vertinimas neatliekamas.

